Stredisko prípravy kozmonautov J. A. Gagarina

Stredisko prípravy kozmonautov J. A. Gagarina, plným názvom Federálna štátna rozpočtová organizácia „Vedecko-výskumné skúšobné stredisko prípravy kozmonautov J. A. Gagarina“ (; skrátený názov: ), bežne nazývané len ako CPK (), je ruská štátna rozpočtová organizácia, zodpovedná za prípravu kozmonautov, počnúc organizáciou výberu, cez kompletný výcvik a prípravu na kozmický let, až po poletovú rehabilitáciu.

Stredisko bolo založené v roku 1960 ako špecializovaná zložka vojenského letectva. Roku 2009 bolo založené nové, civilné, Stredisko prípravy kozmonautov v podriadenosti agentúry Roskosmos. Pôvodné vojenské CPK počas prvej polovice roka 2009 odovzdalo majetok aj zamestnancov a v lete 2009 bolo zrušené.

 Úlohy CPK 
Základnou úlohou CPK je výber a všestranná príprava kozmonautov na let kozmickou loďou, pobyt na vesmírnej stanici, vykonávanie vedeckých experimentov, jednoducho na všetko, čo ich môže vo vesmíre stretnúť. A to vrátane lekárskej starostlivosti a poletovej rehabilitácie. Na plnenie hlavnej úlohy postupne v stredisku vzniklo rozsiahle zázemie, vrátane série trenažérov a makiet kozmických lodí, niektorých vo vodnom bazéne. Súčasťou strediska je aj letecký pluk. Pracovníci CPK sa tiež zúčastňujú skúšok kozmickej techniky, vývoja nových kozmických lodí aj podpornej techniky.

 História 
 Zložka vojenského letectva 
Rozhodnutie o vytvorení samostatného strediska pre prípravu kozmonautov v rámci letectva padlo koncom roka 1959. 11. januára 1960 hlavný veliteľ letectva potvrdil organizačnú štruktúru nového Strediska prípravy kozmonautov vojenského letectva (CPK VVS). Vo februári bol vymenovaný prvý náčelník CPK, plukovník Jevgenij Karpov, a začalo sa budovanie strediska.

CPK bolo súčasťou síl vojenského letectva, v ktorého velení bola roku 1960, na riešenie otázok spojených kozmickými letmi, vytvorená funkcia "pomocník Hlavného veliteľa letectva na prípravu a zabezpečenie kozmických letov". Tento post zastávali:
 Generálporučík letectva Nikolaj Petrovič Kamanin (november 1960 - 1971)
 Generálmajor (od 25. apríla 1975 generálporučík) letectva Vladimir Alexandrovič Šatalov (25. júna 1971 - 1987)

V prvých mesiacoch bolo CPK dočasne podriadené vojenskému Inštitútu leteckej a kozmickej medicíny () a sídlilo na Frunzeho letisku v Moskve. Tu začala 14. marca 1960 aj výučba kozmonautov. V lete 1960 stredisko presídlilo za Moskvu do dnešného Hviezdneho mestečka. Z dvadsiatich vybraných letcov bol zostavený Oddiel kozmonautov CPK a okamžite začal výcvik. Už v apríli 1961 Jurij Gagarin vzlietol, ako prvý človek do vesmíru. CPK organizovalo prípravu ďalších letov programov Vostok, Voschod. V programe Voschod boli v stredisku pripravovaní na kozmický let okrem vojakov vlastného oddielu aj civilní inžinieri a lekári.

Od roku 1966 sa kozmonauti strediska pripravovali na vesmírne lety v rámci lunárneho programu (lode Sojuz, L-1 a L-3) a programov Almaz, Spiral a Zvezda (7K-VI). Roku 1969 bolo CPK reorganizované na vedeckovýskumné skúšobné stredisko prípravy kozmonautov J. A. Gagarina (NII CPK JA Gagarina). Z kozmonautov CPK sa skladali posádky orbitálnych staníc radu Almaz, obsadzovali tiež miesta veliteľov posádok lietajúcich v rámci programov Saľut a Mir.

Od druhej polovice 70. rokov CPK zaisťovalo aj výcvik zahraničných kozmonautov lietajúcich do vesmíru na sovietskych lodiach v programe Interkozmos, resp. od 80. rokov podľa dvojstranných medzištátnych dohôd. V 80. rokoch v CPK absolvovali všeobecnú kozmickú prípravou aj členovia oddielov kozmonautov Letecko-výskumného inštitútu ministerstva letectva a Čkalovovho vedeckovýskumného inštitútu vojenského letectva určení pre lety v raketopláne Buran.

Roku 1995 (rozhodnutie vlády z 15. mája 1995 č 478) bolo stredisko zlúčené so 70. samostatným skúšobno-tréningovým leteckým plukom špeciálneho určenia do Ruského štátneho vedeckovýskumného skúšobného strediska prípravy kozmonautov J. A. Gagarina (RGNII CPK JA Gagarina).

Od začiatku osídlenia Medzinárodnej vesmírnej stanice obsadzujú kozmonauti oddielu CPK polovicu miest ruskej kvóty.

 Prechod pod Roskosmos 
Ruská vláda v októbri 2008 rozhodla (nariadením č 1435 z 1. októbra 2008) o vytvorení novej Federálne štátnej rozpočtovej organizácie „Vedecko-výskumné skúšobné stredisko prípravy kozmonautov J. A. Gagarina“ () podriadené Roskosmosu, ktorej uložila do deviatich mesiacov prevziať činnosť, majetok i zamestnancov doterajšieho vojenského „Ruského štátneho vedecko-výskumného skúšobného strediska prípravy kozmonautov J. A. Gagarina“ a toto po odovzdaní všetkých aktív zrušiť. Vlastný proces inventarizácie a preberania majetku a zamestnancov prebehol v prvej polovici roka 2009. Avšak nie bez problémov, vedenie ministerstva obrany si, za rozhodného odporu zamestnancov CPK, pokúšalo nechať špeciálne vybavené lietadlá strediska na bežné dopravné účely. Dňa 27. marca 2009 bol (s platnosťou od 30. marca) vymenovaný prvý náčelník nového "civilného" CPK, skúsený kozmonaut, Sergej Krikaľov.

 Náčelníci CPK 
 Náčelníci vojenského CPK (od 1969 NII CPK J. A. Gagarina, od 1995 RGNII CPK J. A. Gagarina) 
 plukovník lekárskej služby Jevgenij Karpov (24. február 1960 – marec 1963)
 generálplukovník letectva Michail Odincov (1963)
 generálmajor letectva Nikolaj Kuznecov (1963 – 1972)

Od roku 1972 boli náčelníkmi strediska menovaní bývalí kozmonauti.
 generálmajor (od 14. februára 1977 generálporučík) letectva, letec-kozmonaut ZSSR Georgij Beregovoj (26. jún 1972 – 3. január 1987)
 generálporučík letectva, letec-kozmonaut ZSSR Vladimir Šatalov (3. január 1987 – 19. september 1991)
 generálmajor letectva (od 8. júla 1992 generálporučík, od 23. februára 1998 generálplukovník), letec-kozmonaut ZSSR Piotr Klimuk (12. september 1991 – 17. september 2003)
 generálmajor (od 16. decembra 2004 generálporučík), letec-kozmonaut Ruskej federácie Vasilij Cibliev (9. september 2003 – leto 2009)

 Náčelníci civilného FGBU NII CPK J. A. Gagarina 
 letec-kozmonaut ZSSR Sergej Krikaľov (30. marec 2009 – 27. marec 2014)
 letec-kozmonaut Ruskej federácie Jurij Lončakov (apríl 2014 – október 2017)
 zaslúžený skúšobný pilot Pavel Vlasov (november 2017 – jún 2021)
 Maxim Charlamov (od júna 2021)

 Galéria 

 Referencie 

 Iné projekty 

 Externé odkazy 
 Oficiálna stránka Strediska prípravy kozmonautov J. A. Gagarina – ruská verzia  
 Oficiálna stránka Strediska prípravy kozmonautov J. A. Gagarina – anglická verzia  

 Zdroj 

Kategória:Kozmonautika v Sovietskom zväze
Kategória:Kozmonautika v Rusku
Kategória:Organizácie založené v 1960